மா.லெ கம்யுனிஷ்ட் கட்சி, தேசியம் மற்றும் தேர்தலில் பங்கு பற்றுதல் தொடர்பாக தவறான நிலைப்பாட்டையே தொடர்ந்து வைத்து வருவதை பார்க்கிறோம். வட்டுக்கோட்டை தீர்மனாத்துக்கு முன்பு தமிழ் ஈழம் சாத்தியமில்லை என தாம் மேடைகளில் வாதித்து வந்ததை பெருமையாக எழுதுகிறார் தோழர் செந்தில்வேல். ஏராளமான இளையோர் இடதுசாரிய தேசியம் நோக்கிச் திரும்பிக் கொண்டிருந்த நிலையில் இவர்கள் இதைச் செய்தனர். இதனால் இந்த இளையோர் மத்தியில் எதிர்ப்பையும் வெறுப்பையும் கட்சி சந்திக்க வேண்டி இருந்தது. 1970ம் ஆண்டு யாழில் நடந்த மிகப் பெரும் ஊர்வலத்தில் கட்சியை புறக்கணிக்கவும் – கட்சி தோழர்களுடன் மற்றவர்கள் மோதவும் இந்தப் பின்னணி முரண் முக்கியமாக இருந்ததை நாம் கவனிக்க வேண்டும். யாழ் ‘மேட்டுக்குடி வலதுசாரிய’ தாக்கம் இளையோர் மத்தியில் இருந்தது என வாதிப்பதில் ஒரு நியாயம் உண்டு. யாழ் மேலாதிக்கம் ஆளுமை செலுத்திய அக்கால கட்டத்தில் இடதுசாரிய இயக்கம் – அல்லது போராட்டக் கருத்துக்களுக்கு ஆதரவு இருக்கவில்லை என்பது மட்டுமின்றி அத்தகைய கருத்து நிலைகளுக்கு மேல் வெறுப்பும் ஒதுக்குதலும் -தூண்டப்பட்டு வந்த காலப்பகுதி அது. அக்காலத்தில் தமிழ் மக்கள் மத்தியில் நிலவிய அரசியற் பிரஞ்ஞையின் பலவீனமும் இதற்கு ஒரு காரணம்.